
VŠEOBECNÉ DODACIE  PODMIENKY PROFIL RAKOVO, s.r.o., MARTIN

Článok I.

Úvodné ustanovenia

1. Kúpa a predaj tovaru sa riadia zmluvou o kúpe a predaji tovaru ( KZ, za KZ sa pre tieto účely považuje aj potvrdená objednávka ), ktorej neoddeliteľnou súčasťou sú tieto Všeobecné dodacie podmienky (VDP). Ustanovenia KZ majú prioritu pred ustanoveniami VDP. Ostatné otázky neupravené KZ  A VDP sa v plnom rozsahu riadia ustanoveniami zákona č.513/1991 Zb. – Obchodného zákonníka – v znení neskorších právnych predpisov.

2. Zmeny a dodatky ku KZ sú platné, len ak sú vykonané v písomnej forme po dohode obidvoch strán.

3. Akékoľvek predbežné rokovania a korešpondencia týkajúca sa obsahu KZ  sa podpísaním KZ stáva neplatnou.   

Článok II.

Uzatváranie zmluvy

1. Predávajúci sa zaväzuje, že dodá a kupujúci že odoberie a zaplatí tovar v množstvách a lehotách uvedených v KZ. Kupujúci je povinný urýchlene vrátiť potvrdený návrh KZ alebo protinávrh. V prípade, že do 15 dní od odoslania predávajúci neobdrží písomné vyjadrenie ku KZ, návrh na uzatvorenie zmluvy zaniká a predávajúci ním ďalej nie je viazaný. 

Článok III.

Cena

1. Dohoda o cene je predpokladom uzavretia KZ. Ak v zmluve nie je uvedené inak, ceny sú chápané na parite Ex Works Rakovo, bez DPH, bez zabezpečovacích prostriedkov, bez prepravných výloh a iných poplatkov.

2. Predávajúci vyfakturuje dodávku podľa skutočne dodaného množstva a rozmerov. Kupujúci je povinný zaplatiť kúpnu cenu podľa podmienok stanovených v KZ. 

3. Pri dohodnutej platobnej podmienke - platba vopred sa kupujúci zaväzuje, že cenu tovaru uhradí na účet predávajúceho pod variabilným symbolom  uvedeným v KZ v termíne do dňa odberu tovaru.

4. Ak je cena platená po častiach, nezaplatením stanovenej časti kúpnej ceny v dohodnutej lehote splatnosti sa stáva splatnou celá kúpna cena.

5. Nezaplatenie kúpnej ceny v lehote splatnosti podľa KZ je podstatným porušením zmluvy. Ak bola dohodnutá platba vopred, nie je predávajúci povinný do zaplatenia dohodnutej kúpnej ceny na účet predávajúceho tovar dodať. Ak bola dohodnutá ako istiaci platobný nástroj banková garancia, akreditív ( bez ohľadu na druh ) alebo zmenka, nie je predávajúci povinný do predloženia dokladov o zriadení bankovej garancie , akreditívu, resp. predloženie zmenky tovar dodať. Takéto nedodanie sa nepovažuje za omeškanie , ani za porušenie zmluvy zo strany predávajúceho. 

6. Predávajúci je oprávnený vyúčtovať kupujúcemu pri omeškaní platby úrok z omeškania vo výške 0,05 % z dlžnej čiastky za každý začatý deň omeškania . Tým nie sú dotknuté iné nároky predávajúceho, vrátane nároku na zmluvnú pokutu a náhradu škody.

7. Kupujúci nie je oprávnený zadržiavať kúpnu cenu alebo jej časť alebo reklamovaný tovar určený na vrátenie pre akékoľvek proti nároky alebo tieto nároky jednostranne započítavať, a to vrátane nárokov z uplatňovaných reklamácii. Strata alebo poškodenie tovaru, ku ktorým došlo po prechode nebezpečenstva na kupujúceho, ani uplatnená reklamácia nezbavujú kupujúceho povinnosti zaplatiť kúpnu cenu.

Článok IV.

Dodanie tovaru

1. Pri omeškaní kupujúceho s predložením dopravných dispozícii v dohodnutej lehote sa primerane predĺži lehota dodávky, pričom takéto konanie sa nepovažuje za omeškanie predávajúceho. 

2. Čiastkové dodávky sú prípustné, pokiaľ nie je v KZ uvedené inak.

3. Ak KZ neurčuje účel použitia, jeho akosť alebo vyhotovenie, je predávajúci povinný dodať tovar v akosti a vyhotovení vhodnom pre všeobecné účely, na aké sa predmetný tovar spravidla používa.

4. Ak KZ  neurčuje, ako má byť tovar zabalený alebo opatrený pre prepravu, je v prípade, že dopravu zabezpečuje predávajúci ŽSR , povinný tovar zabezpečiť  pre prepravu spôsobom potrebným k zachovaniu a ochrane tovaru.

5. Predávajúci je povinný odovzdať tovar prepravcovi označený a vybavený dopravnými dokladmi pre prepravu obvyklým spôsobom.

6. Dodanie tovaru sa uskutoční v zmysle dohodnutej dodacej podmienky podľa INCOTERMS 2000 v súlade s dispozíciami kupujúceho.

7. Ak nie sú dopravné dispozície dohodnuté v KZ, je kupujúci povinný predložiť ich predávajúcemu písomne, najneskôr  7 dní pred termínom plnenia. Predávajúci  v plnom rozsahu zodpovedá za škodu spôsobenú nedodržaním dopravných dispozícii.

8. Kupujúci sa zaväzuje, že v prípade zabezpečenia vlastnej dopravy odoberie tovar najneskôr do 10 dní po obdržaní výzvy od predávajúceho.

9. Ak tovar, ktorý je predmetom KZ, nebol kupujúcim prevzatý alebo z viny kupujúceho odoslaný alebo odovzdaný po oboznámení kupujúceho o tom, že tovar je pripravený k odoslaniu alebo odovzdaniu, je predávajúci oprávnený uložiť tento tovar na náklady kupujúceho vo svojom sklade, vo verejnom sklade alebo u tretej osoby. Ak je tovar uskladnený v sklade predávajúceho, je predávajúci oprávnený vyúčtovať kupujúcemu náklady na skladovanie vo výške 10,- Sk za každú tonu a každý začatý deň uskladnenia.

10. Ak kupujúci napriek opakovanej výzve predávajúceho neprevezme dodávku tovaru, je predávajúci oprávnený odstúpiť od zmluvy.

11. Kupujúci je oprávnený odstúpiť od zmluvy , ak predávajúci tovar v dojednanej lehote nedodá a primeraná dodatočná lehota, poskytnutá predávajúcemu, márne uplynula. Za primeranú dodatočnú lehotu k splneniu dodávky sa považuje lehota najmenej 30 dní odo dňa, keď bola predávajúcemu oznámená.

12. Predávajúci si vyhradzuje právo po písomnom upozornení kupujúceho pozastaviť dodávky tovaru kupujúcemu do úplného uhradenia splatných záväzkov kupujúceho voči predávajúcemu. Takéto konanie predávajúceho sa nepovažuje za omeškanie predávajúceho s dodaním tovaru a nezakladá nárok kupujúceho na zmluvné sankcie, náhradu škody a odstúpenie od kontraktu. V prípade neuhradenia splatných záväzkov kupujúceho ani po opakovanej výzve, má predávajúci právo odstúpiť od všetkých uzavretých kontraktov.          

Článok V.

Prepravné pomôcky

1. Druh prepravných obalov a zabezpečovacích zariadení určí predávajúci v súlade so sortimentom dodávaných výrobkov a predpismi prepravcu. V prípade, že pri nakládke tovaru budú použité prepravné pomôcky (drevené hranoly), ktoré dodá spoločnosť PROFIL RAKOVO s.r.o., bude dodané množstvo prepravných pomôcok fakturované kupujúcemu.
Článok VI.

Vlastnícke právo

1. Vlastnícke právo na dodaný tovar prechádza z predávajúceho na kupujúceho v okamihu zaplatenia kúpnej ceny, spolu so všetkými poplatkami za dodaný tovar. V prípade nezaplatenia kúpnej ceny resp. jej časti si predávajúci vyhradzuje právo spätného dovozu a úhradu dopravných nákladov. Kupujúci je povinný zabezpečiť platnosť tohto práva aj vo vzťahu k tretím osobám. Kupujúci je povinný do zaplatenia kúpnej ceny za dodaný tovar sa o tento starať a chrániť ho pred poškodením a odcudzením.

Článok VII.

Zodpovednosť za vady

1. Predávajúci zodpovedá za vady, ktoré má tovar v okamihu prechodu nebezpečenstva na kupujúceho, aj keď sa vada stane zjavnou až po tejto dobe, okrem vád, o ktorých kupujúci v čase uzavretia KZ vedel alebo mohol vedieť.

2. Kupujúci pri zjavných vadách dodaného tovaru môže uplatniť reklamáciu najneskôr do 30 dní od dodania tovaru a pri vadách, ktoré sa prejavia po spracovaní, najneskôr do 6 mesiacov od dodania tovaru. 

3. Oznámenie vád sa musí uskutočniť doporučeným listom a musí byť doložené týmito dokladmi, overujúcimi oprávnenosť reklamácie:


duplikát nákladného listu číslo KZ a faktúry, ktorou bol tovar fakturovaný, identifikačné údaje o reklamovanom výrobku ( číslo zväzku, rozmer, váha )

4. Pri rozdieloch v množstve, resp. poškodení počas prepravy je potrebné predložiť komerčný zápis o prevzatí tovaru od verejného alebo  zmluvného dopravcu.

5. Pri podozrení z poškodenia tovaru je potrebné potvrdiť prijatie tovaru s výhradou a vyznačiť predpokladanú škodu v dopravnom dokumente.

6. Pri zistení poškodenia je potrebné k posúdeniu poškodenia prizvať neutrálneho znalca a jeho potvrdenie vzniku škody priložiť k reklamácii.

7. Poškodený reklamovaný tovar musí byť uskladnený oddelene, v pôvodnom stave a bez písomného súhlasu predávajúceho nesmie byť použitý alebo znova predaný pred úplným vyriešením reklamácie.

8. V prípade uznania reklamácie môže predávajúci na základe dohody zmluvných strán:

· zistené vady v primeranej lehote odstrániť

· uskutočniť doplňujúcu resp. náhradnú dodávku za pôvodných podmienok

· poskytnúť kupujúcemu primeranú cenovú zľavu

9. Tovar predaný v inej ako v 1. kvalitatívnej triede sa predáva bez                nároku na kvalitatívnu reklamáciu.

Článok VIII.

Náhrady škody a vyššia moc

1. Zmluvná strany, ktorá porušila povinnosť vyplývajúcu z KZ, je povinná nahradiť druhej zmluvnej strane vzniknutú škodu, najviac však v rozsahu, ktorý mohla v čase vzniku zmluvy predvídať ako obvyklý následok takého porušenia. 

2. Strana nie je zodpovedná za vzniknutú škodu, ak preukáže, že nesplnenie povinností nastalo následkom nepredvídaných a neodvratných okolností mimoriadnej povahy, ktoré nebolo možné v čase uzavretia zmluvy predpokladať a ktorým sa nedalo zabrániť , vyhnúť ani prekonať (vyššia moc). Okolnosti tzv. vyššej moci potvrdzuje zmluvnej strane príslušná obchodná komora.

3. Za vyššiu moc sa považuje najmä:

· vojna vyhlásená i nevyhlásená, občianske vojny, vzbury a revolúcie, pirátske činy a sabotáže

· prírodné katastrofy

· explózie, požiare, zničenie strojov, výrobní a iných zariadení

· bojkoty, štrajky a embargá každého druhu, obsadenie závodov a ich pobočiek, ktoré nastalo v podniku predávajúceho, výrobcu resp. jeho subdodávateľov

· zásahy úradov štátu

4. Za vyššiu moc sa nepovažuje:

· zmena osobných a ekonomických podmienok zmluvnej strany

· štrajk, ktorý vznikol na základe zlej ekonomickej situácie kupujúceho

· neudelenie úradného povolenia, licencie resp. potvrdenia ktoré je v právomoci verejných orgánov, ak takýto dokument bol požadovaný v čase uzavretia KZ

· okolnosti, ktoré vznikli v čase, keď zodpovedná zmluvná strana už bola v omeškaní

5. Zmluvná strana, u ktorej vznikla vyššia moc, je povinná túto skutočnosť a jej následky oznámiť druhej zmluvnej strane bez zbytočného odkladu po tom, čo sa o nej dozvedela, inak zodpovedá za spôsobenú škodu v plnom rozsahu.

6. Vylúčenie zodpovednosti je účinné po dobu, po ktorú vyššia moc resp. jej následok trvá. Ak vyššia moc bráni predávajúcemu plniť podmienky KZ, má právo primerane predĺžiť termín dodávky.

7. Udalosti vyššej moci oslobodzujú povinnú stranu od povinnosti uhradiť škodu, pokuty alebo iné zmluvne dohodnuté sankcie, s výnimkou povinnosti platiť úroky, ktoré dlhuje druhej zmluvnej strane a to počas trvania dôvodu ich platenia.

8. Ak vyššia moc trvá viac ako 3 mesiace, má ktorákoľvek zmluvná strana právo písomne odstúpiť od KZ resp. jej časti bez ďalších nárokov. Všetky právne vzťahy týkajúce sa už dodaného tovaru sa riadia pôvodnou KZ, vrátane VDP. Každá zo zmluvných strán si smie ponechať z čiastočného plnenia taký rozsah, aký získala do zrušenia zmluvy odstúpením v zmysle predchádzajúcej vety.

9. Na základe tohto článku, ak vzniknú skutočnosti v ňom uvedené, nebudú sa uplatňovať žiadne sankcie z neplnenia dodávok.

10.   V prípade, že kupujúci neodoberie tovar, ktorý je predmetom tejto kúpnej zmluvy v dohodnutom množstve a v stanovenom         termíne , bude mu dodatočne vyfakturovaný rozdiel medzi základnou cenníkovou cenou a dohodnutou cenou v kúpnej zmluve.

Článok IX.

Odstúpenie od zmluvy

1. Každá zmluvná strana má právo okamžite odstúpiť od KZ., resp. jej časti, ak:

a/
druhá zmluvná strana opakovane porušuje ustanovenia KZ, vrátane VDP alebo rámcového kontraktu

b/
druhá strana porušila KZ, vrátane VDP alebo rámcový kontrakt podstatným spôsobom

c/
ak to ustanovujú tieto VDP

2. Písomné odstúpenie je účinné dňom doručenia druhej zmluvnej strane

3. Ak je KZ plnená po častiach, odstúpenie sa týka časti KZ, ktorá do odstúpenia nebola zrealizovaná. Odstupujúca strana má právo rozsah odstúpenia vymedziť inak. 

4. Ak je na majetok jednej zo zmluvných strán tejto zmluvy vyhlásený konkurz alebo dražba, môže druhá strana od zmluvy odstúpiť a vyžadovať náhradu všetkých škôd vyplývajúcich z neplnenia. 

5. Odstúpenie od zmluvy spôsobuje zánik povinností strán podľa zmluvy, s výnimkou nárokov spojených s už realizovaným plnením a vzniknutého nároku na náhradu škody. Odstúpenie sa nedotýka ustanovení zmluvy upravujúcich práva a povinnosti strán pri odstúpení od zmluvy.

6. Postúpenie záväzku vyplývajúceho z tejto zmluvy na  právny subjekt, bez písomného súhlasu PROFIL RAKOVO,  s.r.o. Rakovo, zmluvné strany považujú za podstatné porušenie zmluvy. V prípade nedodržania predmetného ustanovenia má právo predávajúci odstúpiť od zmluvy.

Článok X.

Právo a rozhodovanie sporov

1. V prípade sporov sa strany riadia právnym poriadkom Slovenskej republiky.

2. Pre výklad použitých obchodných doložiek sa použijú pravidlá obsiahnuté v Medzinárodných pravidlách pre výklad dodacích doložiek vydaných Medzinárodnou obchodnou komorou v Paríži / INCOTERMS 2000 /, pokiaľ KZ, vrátane VDP nestanovuje inú interpretáciu.

3. Stratou platnosti niektorej časti KZ  sa nestáva celá KZ neplatnou.

Článok XI.

Ostatné ustanovenia

1. Kupujúci so sídlom v SR sa zaväzuje, že tovar, ktorý je predmetom KZ nevyvezie mimo územia SR bez súhlasu predávajúceho. ( Za súhlas sa považuje aj ústny súhlas) V prípade porušenia tejto povinnosti je predávajúci oprávnený vyúčtovať kupujúcemu zmluvnú pokutu vo výške 30% z ceny vyvezeného tovaru.

2. Pri porušení povinností vyplývajúcich  z tejto KZ je predávajúci oprávnený vyúčtovať kupujúcemu zmluvnú pokutu vo výške 10%z ceny predmetu KZ, ak KZ vrátane VDP neustanovuje inak.

3. Ak kupujúci jednostranne odmietne plnenie zmluvy, je predávajúci oprávnený vyúčtovať kupujúcemu zmluvnú pokutu vo výške 10% z ceny tovaru podľa KZ, ak sa tovar nezačal vyrábať, resp. 30% z ceny tovaru podľa KZ, ak sa tovar už začal vyrábať, resp. je vyrobený.

4. Zmluvnú pokutu je možné uplatniť popri náhrade škody v plnej výške.

5. Kupujúci prehlasuje, že nie je v konkurznom konaní a každú zmenu adresných, inkasných a daňových údajov bez omeškania oznámi predávajúcemu. Predávajúci prehlasuje informácie o cenách voči tretím osobám za dôverné v zmysle §271 Obchodného zákonníka.

V Rakove, dňa ...................

.......................................
       ...............................................

  Mgr. Vladimír Franko 

   Konateľ spoločnosti
Všeobecné dodacie podmienky / 01.01.2010                                                                                                                                 2
Všeobecné dodacie podmienky / 01.01.2010                                                                                                                               1

